VSC sklep I Cp 24/2017
Sodna praksa višjih sodišč, 2017-01-19

Maša Butenko (preds.), Darja Pahor (poroč.), Karolina Pečnik

stvarna pristojnost - razvrščanje zadev na oddelke - notranja organizacija sodišča

Pravilno je pritožbeno stališče, da je tožnica tožbo vložila pri stvarno pristojnem sodišču, to je pri Okrožnem sodišču v Celju, in da je naloga sodnega osebja v vložišču pravilno razvrstiti prejeto pisanje glede na notranje organizacijske enote sodišča. Ob dejstvu, da sta pravdni oddelek in gospodarski oddelek notranji organizacijski enoti Okrožnega sodišča v Celju, da je tožeča stranka tožbo vložila na Okrožno sodišče v Celju, je bilo sodno osebje vložišča v skladu s pravili Sodnega reda dolžno prejeto tožbo pravilno razvrstiti glede na notranjo organizacijo okrožnega sodišča, vpisničar pa pravilno evidentirati to tožbo v ustrezen vpisnik, v primeru pomotnega vpisa pa pomotni vpis odpraviti v skladu s pravili Sodnega reda.

I. Pritožbi se ugodi in se izpodbijani sklep razveljavi.

II. Odločitev o stroških pritožbenega postopka se pridrži za končno odločbo.

1. Sodišče prve stopnje je z uvodoma navedenim sklepom odločilo, da za odločanje o tožbenem zahtevku pravdno sodišče Okrožnega sodišča v Celju ni stvarno pristojno (točka 1 izreka) in bo po pravnomočnosti sklepa zadeva odstopljena gospodarskemu oddelku Okrožnega sodišča v Celju (točka 2 izreka).

2. Tožnica je s pritožbo izpodbijala sklep sodišča prve stopnje in navajala, da ji zakon ne nalaga dolžnosti označiti oddelek, ki bo njeno tožbo reševal, da organizacija dela na sodišču in nepravilni vpisi v vpisnikih niso stvar tožeče stranke, temveč so stvar sodišča. Če sodno osebne ne prepozna, na kateri oddelek je potrebno posredovati tožbo, to ne pomeni, da je podana stvarna nepristojnost sodišča. Konkretna situacija ne daje podlage za izpodbijan sklep.

4. Okrožna sodišča so pristojna za sojenje v sporih o premoženjskopravnih zahtevkih, če vrednost spornega predmeta presega 20.000,00 EUR, ne glede na vrednost spornega predmeta pa so okrožna sodišča pristojna za sojenje (med drugim) tudi v gospodarskih sporih in v sporih, ki nastanejo v zvezi s stečajnim postopkom (32. člen Zakona o pravdnem postopku - ZPP). V postopku v gospodarskih sporih pa mora okrožno sodišče upoštevati (tudi) določbe ZPP, ki urejajo postopek v gospodarskih sporih (določbe v členih od 480 do vključno 496 ZPP).

5. V času odločanja z izpodbijanim sklepom je veljal Sodni red (Ur. l. RS, št. 17/1995 s spremembami in dopolnitvami, z veljavnostjo do 31. 12. 2016). S sodnim redom je določena notranja organizacija sodišč in poslovanje sodišč (1. člen). Prvi odstavek 215. člena je določal, da vsa pisanja in pošiljke, ki jih sprejme vložišče sodišča, ali so oddane v sodni nabiralnik, pregleda sodna oseba na vložišču, odpre pošiljke in pisanja, ki jih je upravičena odpreti, se seznani z njihovo vsebino, kolikor je potrebno za njihovo potrebno razdelitev pisanj in jih izroči čimprej vpisničarjem. V nadaljnjih določbah do vključno člena 219 je določeno postopanje sodne osebe pri razvrščanju pisanj in pošiljk. V določbi 268. člena Sodnega reda pa je določeno postopanje v primeru pomotnega vpisa zadeve.

6. Pravilno je pritožbeno stališče, da je tožnica tožbo vložila pri stvarno pristojnem sodišču, to je pri Okrožnem sodišču v Celju, in da je naloga sodnega osebja v vložišču pravilno razvrstiti prejeto pisanje glede na notranje organizacijske enote sodišča.

7. Ob dejstvu, da sta pravdni oddelek in gospodarski oddelek notranji organizacijski enoti Okrožnega sodišča v Celju, da je tožeča stranka tožbo vložila na Okrožno sodišče v Celju, je bilo sodno osebje vložišča v skladu s pravili Sodnega reda dolžno prejeto tožbo pravilno razvrstiti glede na notranjo organizacijo okrožnega sodišča, vpisničar pa pravilno evidentirati to tožbo v ustrezen vpisnik, v primeru pomotnega vpisa pa pomotni vpis odpraviti v skladu s pravili Sodnega reda.

8. Okrožno sodišče se lahko izreče za stvarno nepristojno za sojenje v zadevah iz pristojnosti okrajnega sodišča (ali sodišča druge vrste ali drugega organa), z izpodbijanim sklepom pa se je izrekla za stvarno nepristojno notranja organizacijska enota Okrožnega sodišča v Celju, to je pravdni oddelek (ne pravdno sodišče) in kot stvarno pristojno določila drugo notranjo organizacijsko enoto (gospodarski oddelek) istega sodišča. Za tako odločitev po presoji pritožbenega sodišča ni pravne podlage, zato je pritožba utemeljena in ji je pritožbeno sodišče ugodilo ter izpodbijani sklep razveljavilo (3. točka 365. člena ZPP).

9. Odločitev o stroških pritožbenega postopka temelji na določbi tretjega odstavka 165. člena ZPP.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.